අක්බාර් පාලන සමයේ රාජ්‍ය ආදායම උපයා ගැනීම සඳහා අස්වැන්නෙක් කොටසක් රජයට ලබා දීම, ගොවි බද්ද හා තක්සේරු ක‍්‍රමය යනුවෙන් ක‍්‍රම තුනක් භාවිත විය. ඔහු තම පාලනයට නතුව තිබූ ප‍්‍රදේශ පළාත් පහළොවකට බෙදා තිබිණි. මෙම පළාත්වලට නසීම් යන නිල නාමයෙන් හැඳින්වුණු ප‍්‍රධානියෙක් විය. දිවාන්, බක්ෂි, කාසි සහ සාදර් නමින් ඔහු යටතේ නිලධාරීන් පිරිසක් වූහ. නඩුහබ ඇතිවීම රජුට එතරම් ප්‍රිය නොවීය. හින්දු නඩුහබ හින්දු ආගමික නීතිය යටතේද, ඉස්ලාමීය නඩුහබ එම නීතිය යටතේද විසඳනු ලැබීය. සුන්නි නිකායික ඉස්ලාම් භක්තිකයකු වූ අක්බාර් පසු කාලයේ නිදහස් ඉස්ලාම් භක්තිකයකු විය. සෑම ආගමකටම සම තැන් දුන් ඔහුගේ මන්දිරයේ ඉස්ලාම්, හින්දු, පාර්සි, ජෛන, ක්‍රිස්තියානි වැනි විවිධ ආගම්වලට අයත් නියෝජිතයෝ නිතර සාකච්ඡාවල නිරත වූහ. අක්බාර් ඉන්දියාවේ දේශපාලනික එක්සත්භාවය හා සංස්කෘතිකමය වෙනස්කම් රැසක් කිරීමට මූලික විය. ඔහුගේ ප‍්‍රතිපත්ති ජාතික ප‍්‍රතිපත්තියක් වූ අතර එය තුර්කි-මූගල් සම්ප‍්‍රදායට වඩා ඉන්දියානු ලක්ෂණවලින් සපිරි ප‍්‍රතිපත්තියක් විය. ඔහු සැමට ආගමික නිදහස ලබා දුණි. හින්දු ජනයා වෙත පනවා තිබූ අණපනත් ඉවත් කළ ඔහු විවිධ බදු අවලංගු කළේය. ඔහුගේ රාජ්‍ය පාලනය සිවිල් හා හමුදාමය යන පාලන ක‍්‍රම දෙකේම මිශ‍්‍රණයක් විය. බාබුර්ගෙන් ඇරඹි මූගල් පාලනය අක්බාර් සමස්ත ඉන්දියාව පුරා ව්‍යාප්ත කළේය. අවි බලයෙන් ගොඩ නැඟූ මූගල් පාලනය ක‍්‍රමයෙන් ජන සම්මත පාලනයක් ලෙස තහවුරු විය. ඉස්ලාම් භක්තිකයන්ගේ පරම සතුරන් වූ රාජ්පුත් වංශිකයන් ද රාජ්‍ය පාලනයට එක්කර ගනිමින් ඔවුන් හා සමගියෙන් කටයුතු කිරීමට අක්බාර් ක්‍රියා කළේය. හින්දූන් මුස්ලිම් පාලනයට සිය කැමැත්තෙන් සහය දැක්වීමට ඉදිරිපත් වූයේ එම සමගිය නිසාය.
මෙම පළාත්වල ප්‍රධානියා හැඳින්වූ නිල නාමය කුමක්ද?
නසීම්